熊禾
游武夷山
我来武夷山，远意起千古。
尝疑混沌开，疏凿未经禹。
峡山犹古梁，洪涛莽回互。
行舟留大壑，营巢余断树。
垠崖波涛痕，隐隐皆可睹。
陶然上古民，要服固深阻。
秦威何桓桓，薄海犹广土。
六合皆涌沸，一枝岂宁处。
尝言十三君，隐隐避秦侣。
一日厌尘寰，泠然遂高举。
上山娱宾云，下山满豺虎。
神仙可渺茫，虹桥想虚语。
桃源亦其类，好事自夸诩。
风气日已开，蛇断出真主。
遂令闽山陬，尽入职方宇。
汉志名始彰，祠堂用鱼脯。
流传世代久，琳宫粲衣羽。
至今此名山，号为神仙府。
恭惟我遯翁，辞闢厥功溥。
于焉卜精庐，溪山九曲五。
图书尽在是，斯地俨邹鲁。
我以负笈生，来兹有年数。
自惭仁智心，未睹高深趣。
斯游亦何意，会心觊真遇。
侃侃平生友，惠然肯来顾。
攜手敦夙好，抗志企遐慕。
招我山中游，兹游适予素。
巍巍大隐屏，屹屹天一柱。
前瞻晚对亭，考槃固其所。
何当同心人，相与薙榛莽。
长松期岁寒，修竹倚日莫。
我自爱此山，踌躇不忍去。